Нарадзіўся Рыгор Раманавіч Аксёненка ў 1930 годзе ў вёсцы Ганчароўка Слаўгарадскага раёна. Сярэднюю адукацыю атрымаў у Васькавіцкай СШ у тры этапы: пайшоў у школу да вайны, вучыўся ў вайну і ў пасляваенны час. Скончыў школу з сярэбраным медалём. У 1950 годзе прайшоў па конкурсе ў Ленінградскую ваенна-медыцынскую акадэмію імя С. М. Кірава. У 1956 годзе, атрымаўшы дыплом з адзнакай і воінскае званне старшы лейтэнант, быў накіраваны на Паўночны флот. Тут ён сваю нялёгкую службу ваеннага медыка сумяшчае з далейшай вучобай і ў 1964 годзе абараняе кандыдацкую дысертацыю. Гэта адчыніла маладому вучонаму дзверы ў вялікую навуку. У 1965 годзе Рыгор Раманавіч прызначаецца выкладчыкам, потым старшым выкладчыкам кафедры эпідэміялогіі і гігіены ваенна-медыцынскага факультэта пры Томскім медінстытуце. У 1974 годзе абараніў доктарскую дысертацыю. У 1977 годзе Рыгор Раманавіч Аксёненка, на ліку якога ўжо былі значныя навуковыя адкрыцці, прызначаецца загадчыкам кафедры эпідэміялогіі і гігіены ваенна-медыцынскага факультэта пры Куйбышаўскім медінстытуце. Тут ён працаваў на працягу 8 гадоў.